Frans Daneels

**Frans Daneels** (født 1941) er en flamsk belgisk ordensgeistlig, kirkerettsadvokat og erkebiskop i den katolske kirke.
## Liv og virke
### Bakgrunn
Frans Daneels vokste opp i Ekeren som ett av seks barn og gikk på *Sint-Michielscollege* i Brasschaat. Etter skolegangen gikk han inn i premonstratensernes kannikorden og avla sine høytidelige løfter den 28. august 1961 i abbediet Averbode. 
### Prest
Den 26. mars 1966 ble han presteviet. Daneels ble deretter sendt til Roma for å fortsette studiene. Han tok sin doktorgrad i kanonisk rett ved Det pavelige gregorianske universitet i 1971 med avhandlingen *De subjecto oficii ecclesiastici attenta doctrina concilii Vaticani II*. Han var deretter kapellan i Rillaar til 1975 og som bydekan i Averbode fra 1977 til 1982.

I 1982 ble Frans Daneels tilbakekalt til Roma som prokurator for sin orden. 

Daneels ble gjesteprofessor ved kirkerettsfakultetet ved Det pavelige gregorianske universitet i 1985. I april 1989 utnevnte pave Johannes Paul II ham til kirkelig advokat ved Signatura apostolica, hvor han allerede hadde vært assisterende kirkeadvokat i to år, og konsulent for Det pavelige råd for juridiske tekster. I 1998 ble Daneels utnevnt til den romerske kuries disiplinærkommisjon.
### Hjelpebiskop i kurien
Den 12. april 2008 utnevnte pave Benedikt XVI ham til titulærbiskop av *Bita* og sekretær for den apostoliske Signatura. Han og to andre kurialprelater ble ordinert til biskoper den 1. mai samme år av kardinal Tarcisio Bertone i Peterskirken. Medkonsekratorer var kardinal Agostino Vallini og erkebiskop Francesco Coccopalmerio. Den belgiske biskopskonferanse var representert ved seremonien av Rémy Victor Vancottem, hjelpebiskop i Mechelen-Brussel. 
### Erkebiskop
Benedikt XVI eleverte ham til erkebiskops rang den 10. oktober 2012.

Den 16. juli 2016 innvilget pave Frans hans aldersrelaterte fratreden fra den apostoliske Signatura. Hans etterfølger i denne stillingen var Giuseppe Sciacca. 

Den 30. september 2017 utnevnte pave Frans ham på nytt som medlem av den apostoliske Signatura.  Den 21. oktober samme år utnevnte paven ham også til medlem av Kongregasjonen for helligkåringer.

## Episkopalgenealogi
Hans episkopalgenealogi er:

* Kardinal Scipione Rebiba  (1504-1577) 
* Kardinal Giulio Antonio Santorio  (1532-1602) *bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale  (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Erkebiskop Enrico Enríquez (1701-1756) *1743
* Erkebiskop Manuel Quintano Bonifaz (1698-1774) *1749
* Kardinal Buenaventura Córdoba Espinosa de la Cerda (1724-1777) *1761
* Kardinal Giuseppe Maria Doria Pamphilj (1751-1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Gustav Adolf von Hohenlohe-Schillingsfürst (1823-1896) *1857
* Erkebiskop Salvatore Magnasco (1806-1892) *1868
* Kardinal Gaetano Alimonda (1818-1891) *1877
* Kardinal Agostino Richelmy (1850-1923) *1886
* Biskop Giuseppe Castelli (1871-1943) *1911
* Biskop Gaudenzio Binaschi (1883-1968) *1930
* Erkebiskop Albino Mensa (1916-1998) *1960
* Kardinal Tarcisio Bertone (1934-) *1991
* Erkebiskop *Frans Daneels* O.Prem. (1941-) *2008

## Referanser